DA Den Europæiske Unions Tidende CE 88/637

(2004/C 88 E/0654)

SKRIFTLIG FORESPØRGSEL E-3220/03

af Christopher Heaton-Harris (PPE-DE) til Kommissionen

(31. oktober 2003)

Om: Finansforordninger og Generaldirektoratet for Udvidelse

Under Kommissionens nye finansforordninger er der en tidsfrist for betalinger på 45 dage »fra den dag hvor en antagelig betalingsanmodning registreres«.

Kan Kommissionen oplyse detaljer om hvornår GD Udvidelse ikke har opfyldt dette krav? Har der været gennemført revision i dette GD, siden de nye finansforordninger trådte i kraft den 1. januar 2003? Vil Kommissionen i bekræftende fald oplyse detaljer om revisionsberetningerne, for så vidt angår tidsplanen for de gennemførte betalinger? Hvilke procedurer har man i GD Udvidelse for at sikre, at betalinger sker inden for fristen på 45 dage?

Svar afgivet på Kommissionens vegne af Günter Verheugen

(18. december 2003)

Det ærede medlem rejser spørgsmålet om anvendelsen af den nye finansforordning med hensyn til bestemmelserne om betalingsfrister og om revisioner i de forskellige tjenestegrene i Kommissionen. Det ærede medlem vil uden tvivl være klar over, at bestemmelserne om betalingsfrister kun gælder for de af Kommissionens retmæssige forpligtelser, der er undertegnet efter den 1. januar 2003. Den gamle finansforordning, som var gældende indtil da, indeholdt ingen specifikke bestemmelser om betalingsfrister.

De nuværende regler om betalingsfrister er fastsat i artikel 106 i gennemførelsesbestemmelserne til finansforordningen (1). Generelt er betalingsfristen 45 dage fra den dato, hvor en gyldig betalings-anmodning registreres, eller 30 dage for betalinger vedrørende kontrakter om levering af tjenesteydelser eller varer.

Artikel 106, stk. 3, indeholder yderligere bestemmelser om betalinger vedrørende kontrakter eller tilskud, hvor betalingen ikke kan ske, før Kommissionen har godkendt en rapport. I sådanne tilfælde løber betalingsfristen først fra det tidspunkt, hvor rapporten er godkendt. For kontrakter vedrørende tekniske ydelser, som er særlig vanskelige at vurdere, er fristen for godkendelse af rapporten op til 60 dage.

I henhold til gennemførelsesbestemmelsernes artikel 106, stk. 4, kan der træffes afgørelse om suspension af betalingsfristen, hvis de forelagte bilag ikke er tilstrækkelig begrundelse for betalingsanmodningen, eller hvis Kommissionen nærer tvivl om betalingsanmodningens lovlighed. I sådanne tilfælde begynder betalingsfristen først at løbe igen, når den korrekt udfærdigede betalingsanmodning er registreret. Kommissionen mener, at denne bestemmelse er nødvendig for at undgå uberettigede betalinger og for at sikre en forsvarlig økonomisk forvaltning.

Kommissionens Generaldirektorat for Udvidelse gør sit bedste for med det personale, det har til rådighed, at foretage betalingerne hurtigst muligt og i overensstemmelse med forpligtelserne i henhold til den nye finansforordning. Embedsmænd på alle niveauer har fået klare retningslinjer, der understreger, hvor vigtigt det er at betale hurtigt og under alle omstændigheder inden for de frister, der er fastsat i finansforordningen. Ledelsen er meget opmærksom på dette spørgsmål, og der er indført en styrket opfølgnings-procedure for at sikre, at betalinger foretages hurtigst muligt, uden at dette dog er til hinder for en forsvarlig økonomisk forvaltning. Det ærede medlem vil straks få tilsendt en oversigt over fristerne for de betalinger, der foretages af Generaldirektoratet for Udvidelse.

(1) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, EFT L 357 af 31.12.2002.